ክልሉ 485 ስራ አጥ ወጣቶችን በተለያዩ የስራ መስኮች ሊያሰማራ ነው
-በጋምቤላ ክልል 13 ወረዳዎች ውስጥ የሚገኙ 485 ስራ አጥ ወጣቶች በቅርቡ በተለያዩ የስራ መስኮች እንዲሰማሩ እንደሚደረግ የክልሉ መንግስት አስታወቀ፡፡የክልሉ የጥቃቅንና አነስተኛ ኢንተርፕራይዞች ኤጀንሲ ዋና ስራ አስኪያጅ አቶ እጉታ ኡኩኝ በጋምቤላ በከተማው ከሚገኙ ወጣቶች ጋር ባለፈው ሰኞ በተካሄደ ውይይት ላይ እንደገለጹት ወጣቶቹ በግብርና፣በኮንስትራክሽን፣ኢንጂነሪንግና በአገልግሎት ሰጪ ዘርፎች እንዲሰማሩ ይደረጋሉ፡፡አቶ እጉታ አያይዘውም ሌሎች ሥራ አጥ ወጣቶችንም ወደ ሥራ ለማሰማራት በ13ቱ ወረዳዎች ምዝገባ እየተካሄደ መሆኑን አስረድተዋል፡፡የክልሉ ምክትል ርዕሰ መስተዳድር ኢንጅነር ኡሌሮ ኦፒየው በበኩላቸው በክልሉ ስራ አጥነትንና ድህነትን ለመቀነስ በጥቃቅንና አነስተኛ ተቋሞች በኩል የተጠናከረ ጥረት መጀመሩን አስታውቀዋል ፡፡በጥቃቅንና አነስተኛ ተቋሞች ተደራጅተው የመስራት ፍላጎት ያላችውና በገንዘብ  እጥረት ሳቢያ ሥራ ፈተው የተቀመጡት ወጣቶችን ወደ ስራ ለማስገባት መንግስት አስፈላጊውን ዝግጅት እንዳደረገ ኢንጅነር ኡሌሮ አስረድተዋል፡፡የክልሉ ሴቶች፣ህፃናትና ወጣቶች ጉዳይ ቢሮ ሃላፊ ወይዘሮ አለሚቱ ኡመድ በበኩላቸው ወጣቱ ራሱን ከአጉል ሱሶችና አልባሌ ቦታዎች ጠብቆ ሰርቶ ለመለወጥ አመለካከቱን እንዲያስተካክል በርካታ ጥረቶች በመደረጋቸው አሁን  የተሸለ የስራ ተነሳሽነት መኖሩን አመልክተዋል፡፡ወይዘሮ አለሚቱ አያይዘውም  መንግስት የፈጠረላቸውን  መጠነ ሰፊ ዕድሎችን  ሊጠቀምበት እንደሚገባ አስረድተዋል ፡፡ለአንድ ቀን በተካሄደው ውይይት ላይ ከ400 በላይ ወጣቶችና ከፍተኛ አመራሮች መሳተፋቸውን ዋልታ ኢንፎሜሸን ማዕከል አመልክታል ፡፡